b'\n_START_ARTICLE_\nRohan\n_START_PARAGRAPH_\nRohan (my\xc3\xb6s Riddermark tai Mark) on valtakunta J. R. R. Tolkienin luomassa fantasiamaailmassa Keski-Maassa.\n_START_SECTION_\nHistoria\n_START_PARAGRAPH_\nPohjalaisiin kuuluva kansa \xc3\xa9oth\xc3\xa9od asuivat aiemmin pohjoisessa Anduinin rannoilla. Gondor oli pyyt\xc3\xa4nyt \xc3\xa9otheodilta apua taisteluun ja he ratsastivat kuninkaansa Eorl Nuoren johdolla Celebrantin kent\xc3\xa4lle ja vuonna 2510 Kolmatta Aikaa he voittivat yhdess\xc3\xa4 Gondorin miesten kanssa it\xc3\xa4l\xc3\xa4isiin kuuluvan ihmiskansa balchothin sek\xc3\xa4 Sumuvuorten \xc3\xb6rkkien yhteisjoukot. Palkkioksi Gondorin k\xc3\xa4skynhaltija Cirion antoi \xc3\xa9otheodille asuttavaksi Calenardhonin, Gondorin l\xc3\xa4\xc3\xa4nityksen. Se oli ollut koko Gondorin historian ajan harvaan asutettu alue. \xc3\x89oth\xc3\xa9od antoivat tuolle maalle nimen Ratsastajain Mark ja itse\xc3\xa4\xc3\xa4n he kutsuivat Eorlin pojiksi, mutta Gondorissa tuota maata kutsuttiin Rohaniksi eli Hevosten Maaksi ja sen asukkaita rohirrimiksi eli Rohanin asukkaiksi. _NEWLINE_Eorl kaatui Woldissa k\xc3\xa4ydyss\xc3\xa4 taistelussa vuonna 2545, mutta h\xc3\xa4nen poikansa Brego ajoi it\xc3\xa4l\xc3\xa4iset pois. Brego sai tiet\xc3\xa4\xc3\xa4, ett\xc3\xa4 heid\xc3\xa4n maillaan oli asunut vuosisatoja mustainmaalaisia. H\xc3\xa4n karkotti mustainmaalaiset pois, mutta teki heist\xc3\xa4 niin vihollisiaan. Mustainmaalaiset alkoivat vihata rohirrimia, Rohanin asukkaita, ja kutsuivat heit\xc3\xa4 vaalean tukkansa vuoksi halveksuvasti nimell\xc3\xa4 forgoil, "olkip\xc3\xa4\xc3\xa4t". Brego rakensi Rohanin p\xc3\xa4\xc3\xa4kaupungin, Edorasin, ja Meduseldin Kultaisen Kartanon. _NEWLINE_Bregon vanhempi poika Baldor meni Kuolleiden Kulkuteille ja katosi. Brego kuoli suruun ja h\xc3\xa4nen nuoremmasta pojastaan Aldorista tuli kuningas. H\xc3\xa4n sai nimen Aldor Vanha, koska h\xc3\xa4n hallitsi Rohanin kuninkaista pisimp\xc3\xa4\xc3\xa4n. Aldorin hallituskaudella viimeisetkin mustainmaalaiset ajettiin pois ja Rohanin asukasluku kasvoi._NEWLINE_Rohan kukoisti, kunnes kuningas D\xc3\xa9orin hallituskaudella mustainmaalaiset hy\xc3\xb6kk\xc3\xa4siv\xc3\xa4t Rohaniin. Ne valloittivat Rautapihan linnoituksen ja rohirrim eiv\xc3\xa4t kyenneet ajamaan heit\xc3\xa4 pois. D\xc3\xa9oria seurasi Gram, jonka poika oli Helm Vasarakoura. Helmin tultua Rohanin yhdeks\xc3\xa4nneksi kuninkaaksi vuonna 2741 mustainmaalaiset valloittavat Rohanin ja Edorasin. Helm pakeni \xc3\x84myrilinnaan ja sen takaiseen solaan Edorasin asukkaiden kanssa. Gondor ei voinut antaa apua, koska merirosvot olivat sen kimpussa. Helm Vasarakoura ja h\xc3\xa4nen poikansa Haleth ja H\xc3\xa1ma kuolivat, mutta Helmin sisarenpoika Fre\xc3\xa1l\xc3\xa1f ajoi mustainmaalaiset pois ja surmasi heid\xc3\xa4n johtajansa Wulfin. \xc3\x84myrilinnan takana olevaa solaa ryhdyttiin kutsumaan Helmin syv\xc3\xa4nteeksi ja Fr\xc3\xa9al\xc3\xa1fista tuli seuraava kuningas. _NEWLINE_Velho Saruman Valkoinen ylisti rohirrimin uljautta ja muutti asumaan Rautapihaan, jonka mustainmaalaiset olivat hyl\xc3\xa4nneet. Saruman v\xc3\xa4itti olevansa Gondorin ja Rohanin liittolainen, mutta my\xc3\xb6hemmin ker\xc3\xa4si ymp\xc3\xa4rilleen mustainmaalaisia ja \xc3\xb6rkkej\xc3\xa4 tuhotakseen Rohanin ihmiset. Fre\xc3\xa1l\xc3\xa1fin pojasta Bryttasta tuli yksi Rohanin suosituimpia hallitsijoita, koska h\xc3\xa4n oli antelias ja auttoi kansaa. _NEWLINE_Kuningas Folcwine l\xc3\xa4hetti poikansa Folcredin ja Fastredin Gondorin apuun haradrimia vastaan ja etel\xc3\xa4iset ly\xc3\xb6tiin. Folcred ja Fastred kuitenkin kaatuivat ja Folcwinen nuorimmasta pojasta Fencelist\xc3\xa4 tuli kuningas. Fengel oli kuitenkin ahne ja h\xc3\xa4nen poikansa Thengel pakeni Gondoriin. Thengelist\xc3\xa4 tuli hyv\xc3\xa4 kuningas ja h\xc3\xa4nen ainoasta pojastaan Th\xc3\xa9odenista tuli yksi Rohanin maineikkaimmista kuninkaista. _NEWLINE_Vuonna 3014 Th\xc3\xa9oden joutui Sarumanin vaikutusvallan alle, mutta vuonna 3019 Gandalf paransi h\xc3\xa4net. Th\xc3\xa9odenin poika Th\xc3\xa9odred kaatui Rautkymin kahlaamoiden taistelussa ja \xc3\x89omer \xc3\x89omundin pojasta tuli kuninkaan perillinen. \xc3\x89omer oli Th\xc3\xa9odenin sisarenpoika. Th\xc3\xa9oden johdatti kansansa voittoon \xc3\x84myrilinnan taistelussa, jossa Sarumanin armeija tuhottiin. Entit tuhosivat Rautapihan ja vangitsivat Sarumanin. Th\xc3\xa9oden l\xc3\xa4hti mukanaan 6000 ratsumiest\xc3\xa4 Gondoriin. He pelastivat Minas Tirithin tuholta ja Th\xc3\xa9oden tappoi haradrimin kuninkaan, mutta Angmarin Noitakuningas surmasi Th\xc3\xa9odenin. Th\xc3\xa9odenin sisarentyt\xc3\xa4r \xc3\x89owyn tappoi Noitakuninkaan hobitti Meriadoc Rankkibukin kanssa ja \xc3\x89omerista tuli Rohanin kuningas. _NEWLINE_Sauron ly\xc3\xb6tiin ja \xc3\x89omerista tuli kuningas Elessarin hyv\xc3\xa4 yst\xc3\xa4v\xc3\xa4. H\xc3\xa4nen valtakaudellaan Rohan kukoisti ja sen asukkaat eliv\xc3\xa4t rauhassa.\n_START_SECTION_\nKieli\n_START_PARAGRAPH_\nRohirrimin kieli (engl. Rohirric) on Tolkienin kirjoissa k\xc3\xa4\xc3\xa4nnetty muinaisenglanniksi johtuen sen ja westronin v\xc3\xa4lisen arkaaisen sukulaisuuden vertaamisesta muinaisenglannin ja nykyenglannin sukulaisuuteen. _NEWLINE_Ainoastaan harvat sanat rohirrimin kielen varsinaisesta muodosta on tiedossa, kuten k\xc3\xbbd-d\xc3\xbbkan, mik\xc3\xa4 tarkoittaa kolonkaivajaa. Sana juontuu westroninkielisest\xc3\xa4 sanasta kuduk, jolla hobitteja kutsutaan. Muinaisenglanniksi hobitti on holbytla. Sana \xc3\xa9o, joka tarkoittaa hevosta on oikeasti l\xc3\xb4 tai loh ja siit\xc3\xa4 juontuvat nimet Riddenmark ja \xc3\x89oth\xc3\xa9od ovat oikeasti rohirrimiksi L\xc3\xb4grad ja L\xc3\xb4thur. _NEWLINE_Th\xc3\xa9odenin nimi on oikeasti T\xc3\xbbrac, mik\xc3\xa4 tarkoittaa kuningasta. Muinaisenglanninkielinen k\xc3\xa4\xc3\xa4nn\xc3\xb6s tulee sanasta \xc3\xbe\xc4\x93oden, mik\xc3\xa4 tarkoittaa "kansan johtajaa".'